**Diasporas konsultatīvās padomes**

**SĒDES PROTOKOLS**

**Norises vieta:** Rīgā, 2024. gada 19. septembrī

Klātienē Ārlietu ministrijā un

attālināti *Zoom* platformā

Sēde sākas: 14:00

**Sēdi vada:**

Zanda Grauze Padomes priekšsēdētāja

**Sēdē piedalās**:

Indulis Bērziņš Padomes priekšsēdētājas vietnieks

 Biedrības “Latviesi.com” pārstāvis

*Padomes locekļi:*

Laura Dzelzīte Ārlietu ministrijas pārstāve

Sandis Barks Iekšlietu ministrijas pārstāvis

Vineta Ernstsone Izglītības un zinātnes ministrijas pārstāve

Imants Lipskis Labklājības ministrijas pārstāvis

Inta Mieriņa Latvijas Universitātes Diasporas un migrācijas pētījumu centra vadītāja un pārstāve

Kristīne Kļukoviča Sabiedrības integrācijas fonda pārstāve

Zigmārs Erts Viedās administrācijas un reģionālās attīstības ministrijas pārstāvis

Miks Muižarājs Biedrības “Ar pasaules pieredzi Latvijā” pārstāvis

Ieva Puriņa Latvijas Evaņģēliski luteriskā Baznīca pasaulē pārstāve

Pēteris Blumbergs Organizācijas “Pasaules Brīvo latviešu apvienība” priekšsēdis un pārstāvis

Justīne Krēsliņa Organizācijas “Eiropas Latviešu apvienība” priekšsēde un pārstāve

Anita Andersone Organizācijas “Latviešu apvienība Austrālijā un Jaunzēlandē” priekšsēde un pārstāve

Fritz Traugott Kristbergs Organizācijas “Latviešu Nacionālā apvienība Kanādā” priekšsēdis un pārstāvis

Vineta Hibšmane Organizācijas “Ekonomiskā sadarbība un investīcijas Latvijai” sekretariāta vadītāja Latvijā un pārstāve

*Citi:*

Gunta Robežniece Kultūras ministrijas Sabiedrības integrācijas departamenta Informatīvās vides integrācijas nodaļas vecākā referente

Kristīne Saulīte Centrālās vēlēšanu komisijas priekšsēdētāja

Andrejs Vaivars Centrālās vēlēšanu komisijas sabiedrisko attiecību vadītājs

Inita Dzene Centrālās vēlēšanu komisijas vadošā eksperte sadarbības jautājumos

Vitālijs Rakstiņš Aizsardzības ministrijas Valsts aizsardzības departamenta direktors

Kristers Grauze Aizsardzības ministrijas Valsts aizsardzības departamenta direktora vietnieks, Iesaukšanas plānošanas nodaļas vadītājs

Aira Priedīte Organizācijas “Eiropas Latviešu apvienība” pārstāve

Jānis Andersons Organizācijas “Pasaules Brīvo latviešu apvienība” pārstāvniecības Latvijā vadītājs

Raits Eglītis Organizācijas “Pasaules Brīvo latviešu apvienība” izpilddirektors

Diāna Kārkliņa Organizācijas “Amerikas Latviešu apvienība” pārstāve

Roberts Gorodko Biedrības “Latviesi.com” pārstāvis

Jānis Čečiņš Organizācijas “Latviešu apvienība Austrālijā un Jaunzelandē” Jaundienvidvelsas pavalsts vicepriekšsēdis

Vita Ziemele Viedās administrācijas un reģionālās attīstības ministrijas Valsts ilgtspējas attīstības plānošanas departamenta Reģionālo atbalsta instrumentu nodaļas vecākā eksperte

Anastasija Smirnova 14. Saeimas deputātes Irmas Kalniņas palīdze

Kristīne Stašāne Nodarbinātības valsts aģentūras direktora vietniece

Olga Ošeniece Ārlietu ministrijas pārstāve

Toms Pāvils Ārlietu ministrijas pārstāvis

*Sēdes publiskā tiešraide tiek nodrošināta Ārlietu ministrijas mājas lapā un sociālā tīkla Facebook lapā DiasporaLV.*

**Darba kārtība:**

1. [**Speciālo uzdevumu vēstnieces diasporas jautājumos Zandas Grauzes ievadvārdi.**](#_1._Speciālo_uzdevumu)
2. **[Diasporas dalība vēlēšanu procesā Latvijā.](#_2._Diasporas_dalība)**

*[Ziņo Centrālās vēlēšanu komisijas priekšsēdētāja Kristīne Saulīte](#_2._Diasporas_dalība)*

1. **[Valsts aizsardzības dienests. Diasporas iesaiste valsts aizsardzības dienestā.](#_3.Valsts_aizsardzības_dienests.)**

*[Ziņo Aizsardzības ministrijas Valsts aizsardzības dienesta departamenta direktors Vitālijs Rakstiņš un direktora vietnieks, Iesaukšanas plānošanas nodaļas vadītājs Kristers Grauze](#_3.Valsts_aizsardzības_dienests.)*

1. **[Pasaules latviešu ekonomikas un inovāciju foruma pēctecības nodrošināšana: Aktualitātes par plānotajiem pasākumiem “LATVIJA FOKUSĀ”](#_4._Pasaules_latviešu)**

*[Ziņo Pasaules Brīvo latviešu apvienības priekšsēdis Pēteris Blumbergs](#_4._Pasaules_latviešu)*

1. **[Informācijas aprites uzlabošana diasporā un organizācijās](#_5._Informācijas_aprites)**

*[Ziņo biedrības “Latviesi.com” vadītājs un Diasporas konsultatīvas padomes priekšsēdētājas vietnieks Indulis Bērziņš](#_5._Informācijas_aprites)*

1. **[#esiLV Mentoru programma](#_6._#esiLV_Mentoru)**

*[Ziņo biedrības “Ekonomiskā sadarbība un investīcijas Latvijai” sekretariāta vadītāja Latvijā Vineta Hibšmane](#_6._#esiLV_Mentoru)*

1. **[Par informatīvo ziņojumu “Plāna darbam ar diasporu 2021. – 2023. gadam izpildes un ietekmes izvērtējums”](#_7._Par_informatīvo)**

*[Ziņo Ārlietu ministrijas Diasporas grupas otrā sekretāre Laura Dzelzīte](#_7._Par_informatīvo)*

1. **[Dažādi](#_8._Dažādi.)**

*[Ziņo Ārlietu ministrijas Diasporas grupas speciālo uzdevumu vēstniece Zanda Grauze](#_8._Dažādi.)*

# 1. Speciālo uzdevumu vēstnieces diasporas jautājumos Zandas Grauzes ievadvārdi.

**Z.Grauze** sveic visus ar piedalīšanos Diasporas konsultatīvās padomes (turpmāk DKP) sēdē un informē, ka nav ieradušies deputāti Kūtra kungs un Kalniņas kundze, kuriem jāpiedalās Saeimas sēdē, kā arī sēdē bija plānojusi piedalīties Ārlietu ministrijas (turpmāk ĀM) parlamentārā sekretāre Dace Melbārde.

Savā uzrunā Z.Grauze atzīmē, ka, kļūstot par speciālo uzdevumu vēstnieci diasporas jautājumos, kāds kolēģis esot teicis: “Tava dzīve ir ļoti viegla. Tev ir savs likums. Izdrukā to, turi uz galda un velc ar pirkstu līdzi. Tev nekas nav jāizdomā.” Tādejādi tas ir galvenais uzdevums - gādāt, lai Diasporas likums ir dzīvs, lai tas strādā. Lai viss, kas likumā ir uzrakstīts, pēc iespējas tiek ņemts vērā darbā un tiek īstenots.

Z.Grauze informē par DKP sēdes darba kārtības punktiem un precizē sēdes tehniskās lietas, aicinot tos, kuri pieslēgušies attālināti, rakstīt jautājumus čatā.

# 2. Diasporas dalība vēlēšanu procesā Latvijā.

**K.Saulīte** izsaka pateicību visiem par ieguldīto darbu un laiku Eiropas Parlamenta vēlēšanu procesā, informējot, ka ārzemēs uz Eiropas Parlamenta vēlēšanām tika izveidoti 50 iecirkņi, 38 no tiem bija vēstniecībās un konsulātos, 12 bija pašizveidotie iecirkņi un bija arī daudz balsotāju pa pastu. Ir jāmudina cilvēkus izņemt personas apliecības (*Personas apliecība jeb elektroniskā identifikācijas karte (eID)*)[[1]](#footnote-1), jo nākamajās Saeimas velēšanās tās būs nepieciešamas. Tiekoties ar PBLA priekšsēža vietnieci M. Kļaviņu–Pēnsgenu, Amerikas Latviešu apvienības (turpmāk ALA) priekšsēdi Mārtiņu Andersonu un PBLA izpilddirektoru Raitu Eglīti tika runāts par to, kas būtu uzlabojams, un par nākamajām Saeimas vēlēšanām, laicīgi uzrunājot cilvēkus un domājot, kur būs iecirkņi. Ir plānots, ka Centrālā vēlēšanu komisija (turpmāk CVK) kopā ar PBLA un iesaistītajām organizācijām, tai skaitā vēstniecībām, veiks skaidrojošo darbu, norādot, ka būtu vajadzīga persona kā koordinators no PBLA puses, kas pārraudzītu tieši ārpus vēstniecībām strādājošos iecirkņus. Gaidāmajās pašvaldību vēlēšanās var balsot pa pastu , tāpēc visi, kam tāda iespēja un tiesības ir, tiek aicināti to darīt, piesakoties caur portālu Latvija.lv. Pašvaldību vēlēšanās balsojumi netiks sūtīti uz vienu pasta iecirkni, bet tie būs uz atsevišķiem pašvaldību veidotiem iecirkņiem. CVK kopā ar Valsts digitālās attīstības aģentūru izveidojušas jaunās vēlēšanu zīmes. Zīmju ideja - vēlētājs gan izvēlās sev tīkamo sarakstu, gan papildus var atzīmēt to, vai kandidāts īpaši patīk vai nepatīk. Viena romba vietā ir divi ovāli, lai var ierakstīt ‘par’ vai ‘pret’, ir arī vārdi ‘par’ vai ‘pret’, un ir arī krāsas – zaļā un sarkanā. Primāri tas tika darīts tā iemesla pēc, lai novērstu kļūdu, kas daudzu gadu desmitos tiek pieļautas. Latvijā tas ir īpaši svarīgs vietās, kur iecirkņi ir lieli, lai tajos būtu vieglāks skenēšanas process. Tas tika apstiprināts Saeimas komisijā.

**Z.Grauze** izsaka pateicību par paveikto, norādot, ka šī tēma daudziem ir svarīga.

**J.Krēsliņa** pateicas CVK par darbu un to, ka ir uzklausīti un ņemti vērā pārstāvju viedokļi. Gatavojoties nākamajām vēlēšanām, lai informētu cilvēkus par personas apliecībām, būtu nepieciešams jau laicīgi veidot darba grupu vai vienkārši tikšanos ar CVK, varbūt arī ĀM Konsulāro departamentu un Pilsonības un migrācijas lietu pārvaldi (turpmāk PMLP). Divu gadu laikā diasporas pārstāvjiem būtu jāiegūst personas apliecības, lai varētu piedalīties vēlēšanās.

**Z.Grauze** norāda, ka ikviena uzdevums ir visās savās organizācijās un tikšanās reizēs ārpus Latvijas rosināt, mudināt un skaidrot, ka personas apliecība ir vajadzīga. Tiekoties ar CVK tika pārrunāts, ka digitālās vēlēšanas nav nesušas cerētos rezultātus. Tiek apzināti vājie posmi, piemēram, tie ir attālākie pasaules reģioni, kuros nav Latvijas vēstniecību. Tāpat ir problēma ar pārvietojamām pasu stacijām, nepieciešami tehniskie uzlabojumi. Būtu nepieciešama atsevišķa saruna kopā ar PMLP un CVK, lai varētu rast un piedāvāt risinājumus.

**M.Muižarājs** vērš uzmanību, ka iepriekšējās Eiropas Parlamenta vēlēšanās nobalsoja 3,87% no balsstiesīgajiem 178 tūkstošiem personu, kas dzīvo diasporā, kas ir aptuveni 6,8 tūkstoši cilvēku, un tas ir zems rādītājs, norādot to kā problēmu, ka mūsu diaspora nepiedalās vēlēšanās. Komentējot pasta formātu dalībai vēlēšanās, M.Muižarājs norāda, ka no 6,8 tūkstošiem cilvēku pa pastu nobalsoja tikai 1,4 tūkstoši, kas ir aptuveni 20% vai pat mazāk no tā cilvēku skaita, kuri nobalsoja, un tikai pusei no cilvēkiem, kuri balsoja pa pastu bija derīga zīme, derīga aploksne, kas nozīmē, ka pasta balsošanu kopumā izmantoja tikai 842 cilvēki diasporā. Tātad balsošanu pa pastu maz izmanto, un tie, kuri izmantoja, saskārās ar problēmām un neskaidrībām. DKP sēdēs ilgstoši ir diskutēts gan par mobilajiem vēlēšanu iecirkņiem, gan par nepieciešamību finansēt plašāk dažādas informatīvās kampaņas, gan sniegt atbalstu tām diasporas organizācijām, kuras veido šos vēlēšanu iecirkņus. Tiek aicināts vairāk domāt par variantiem, kādā formātā var palielināt klātienes iecirkņu skaitu un sistemātiski pie tā strādāt, paralēli attīstot pasta balsošanas sistēmu, jo nevar pilnībā pāriet uz pasta balsojumu kā aizvietojumu.

**K.Saulīte** precizē, ka netiek mēģināts pāriet uz pasta balsošanu pilnībā, tā ir papildu iespēja cilvēkiem, kuriem nav pieejams iecirknis. CVK aicināja cilvēkus, kuri vēlas nobalsot pa pastu, nosūtīt savus balsojumus jau pirmajā balsošanas nedēļā. Tas diemžēl daudzos gadījumos netika izdarīts, un sūtītās balsis atnāca pēc vēlēšanām par vēlu. Cilvēku skaits, kuri balso klātienē, ir nemainīgs, bet pasts ir papildu veids, kā var nodot savu vēlētāja balsi. K.Saulīte norāda, ka Latvija ir unikāla ar to, ka tiek uzticēts Latvijas valstspiederīgajiem veidot savus iecirkņus, kas ir liels valsts uzticības mandāts cilvēkiem. Neviena cita valsts to nedara. Valsts šajā brīdī nāk pretī gan ar balsošanu klātienē iecirknī, gan balsošanai pa pastu.

**F.Kristbergs** informē, ka ir bijusi runa par balsošanas tehniskiem aspektiem, savukārt Latviešu Nacionālās apvienības Kanādā pārstāvji novēroja, ka cilvēkiem nav intereses piedalīties vēlēšanās; trūkst informācijas par kandidātiem, partiju programmām. Kopumā Kanādā bija vērojama augsta dalība vēlēšanu procesā, tehniskajā procedūrā viss bija kārtībā, turpmāk lielāku vērību nepieciešams pievērst informatīvajam aspektam.

**Z.Grauze** norāda, ka šī informācija tiks nodota politisko partiju pārstāvjiem un ka ir svarīgi informēt un aicināt cilvēkus piedalīties vēlēšanās.

**R.Eglītis** rosinainformēt cilvēkus diasporā, ka personas apliecinošs dokuments ir tas pats eID, jo bieži diasporas pārstāvji uzskata, ka tie ir divi dažādi dokumenti.

**Z.Grauze** apstiprina iepriekš sacīto un norāda, ka PMLP kolēģiem būtu šis aspekts jāņem vērā, izsniedzot personu apliecinošus dokumentus. Rezumējot iepriekš sacīto, tiek noteikts pirmais DKP darba uzdevums - strādāt ar balstiesīgajiem Latvijas pilsoņiem ārvalstīs, un Z.Grauze rosina pāriet pie nākamā darba kārtības punkta.

# 3.Valsts aizsardzības dienests. Diasporas iesaiste valsts aizsardzības dienestā.

**V.Rakstiņš** informē, ka kopš 2023.gada ir bijuši trīs iesaukumi – divi brīvprātīgi, trešais jaukts – daļēji brīvprātīgs. Ārvalstīs dzīvojošos ir plānots iesaukt dienestā no 2027.gada, bet plānošanas, pieteikšanās process jau tiks uzsākts no 2026.gada novembra, un plānots, ka dienestam tiks izvēlēts noteikts skaits diasporas jauniešu no ārvalstīm vecumā no 18 līdz 19 gadiem vai gadu pēc vidusskolas pabeigšanas. Uz doto brīdi top MK noteikumi par kompensācijām un ceļa kompensācijām, transporta, ēdināšanas kompensācijām ar atsevišķu sadaļu par ārvalstīm, piemēram, transporta izmaksu kompensācija, ja jaunietis no ārvalstīm brauc uz Latviju veikt veselības pārbaudi. Līdzīga sistēma jau pastāv rezerves karavīriem, kas uzturas ārvalstīs. V.Rakstiņš uzsver e-adreses izveides nozīmību, kas atvieglo komunikāciju. Aizsardzības ministrijas (turpmāk AM) mājaslapā pie sadaļas “biežāk uzdotie jautājumi” ir arī informācija par diasporu, kas regulāri tiek papildināta, un oktobrī, novembrī ir plānoti komandējumi uz Lielbritāniju un Vāciju, kur diasporas pārstāvjiem tiks sniegta plašāka informācija par valsts aizsardzības dienestu (turpmāk VAD). Saeimā tiek grozīts Valsts aizsardzības dienesta likums, kurā tiek samazināts valstu skaits, kuru un Latvijas dubultpilsoņi var tikt pakļauti dienestam, izslēdzot personas no nedraudzīgām valstīm.

**Z.Grauze** precizē, ka saskaņā ar likuma grozījumiem, iesaucamās personas ir no ES, NATO dalībvalstīm, Austrālijas, Brazīlijas, Jaunzēlandes, Ukrainas, un vaicā, vai Latvija ir izmantojusi citu valstu pieredzi, veidojot aizsardzības dienestu.

**K.Grauze** atbild, ka 2022.gada sākumā par piemēru tika ņemta Somijas pieredze un laika gaitā aizgūta arī Igaunijas, Lietuvas, Zviedrijas pieredze, tiek izzināti iespējamie kanāli, lai gūtu labākās pieredzes, ko pielāgot Latvijas apstākļiem.

**Z.Grauze** piebilst, ka ir tikusies ar Somijas vēstnieci un minējusi to, ka Latvija ir ņēmusi vērā Somijas pieredzi, veidojot VAD, par ko Somijas vēstniece bija gandarīta un izteica gatavību palīdzēt ar pieredzi, ja tāda būs nepieciešamība. Kā arī Z.Grauze pauž gandarījumu, ka AM pārstāvji paši dodas uz ārvalstīm, lai sniegtu informāciju par VAD.

**M.Muižarājs** lūdz precizēt, ko ietver minētie MK grozījumi par kompensācijām un vai ir bijušas diskusijas par dienesta veikšanu no ārvalstīm, ja praktisku apsvērumu dēļ jaunieši nevar atbraukt uz Latviju.

**V.Rakstiņš** precizē, ka MK grozījumi ietver ceļa izdevumu un ēdināšanas kompensāciju, ierodoties uz veselības pārbaudēm, līdzīgi kā tas notiek rezerves karavīriem. Ir paredzēti izmaksu griesti.

**K.Grauze** piebilst, ka saskaņā ar likumu pašreiz, pabeidzot brīvprātīgo dienestu, personai pienākas studiju vieta Latvijas augstskolā. 2027.gadā personas tiks iesauktas obligātā kārtā, kas nozīmē 11 mēnešu dienestu Latvijā. Pašlaik ārvalstīs dzīvojošie var izvēlēties dienesta veidus – 11 mēnešu dienests, 5 gadu virsnieku programma, īpaši pielāgota tiem, kas studē augstskolās, vai 5 gadu VAD zemessardzes programma, kur apmācība notiek nedēļas nogalēs vairāku mēnešu ietvaros ar papildu vasaras nometnēm.

**J.Krēsliņa** ir gandarīta par izstrādātajām kompensācijas metodēm un izsaka pateicību, ka AM pārstāvji jau ir piedalījušies jauniešu vasaras nometnēs, lai tiktos un informētu jauniešus klātienē par dienestu.

**K.Grauze** aicina sūtīt pieprasījumus un aicināt AM vizītēs uz ārzemēm.

**P.Blumbergs** aicina informēt par dienestu arī ASV un Kanādas diasporas pārstāvjus, kā arī akcentē, ka jauniešiem ir bailes no dienesta Latvijā.

**K.Grauze** par iespējamo dienestu ārvalstīs norāda, ka šāda apmācības iespēja pašlaik netiek izskatīta un **V. Rakstiņš** piebilst, ka jāņem vērā uzņemošās valsts attieksme par to, ka tiks apmācīts citas valsts karavīrs.

**R.Eglītis** iesaka, ka, braucot uz ārvalstīm, AM varētu ņemt līdzi “veiksmes stāstus”, personas, kas varētu dalīties savā pieredzē.

**Z.Grauze** min, ka no dzirdētajiem pieredzes stāstiem jauniešiem dienests ir lieliska motivācija valodas zināšanu uzlabošanā, un lūdz precizēt informāciju par dubultpilsoņiem un VAD.

**V.Rakstiņš** norāda, ka tiem dubultpilsoņiem, kuru valstīs ir līdzīga sistēma par obligāto dienestu kā Latvijā, un viņi jau ir dienējuši otrā valstī, tad Latvijā vairs nebūs jādiene vairs nav jāiet.

**M.Muižarājs** rosina skatīt nākotnē nepieciešamību uzrunāt NATO dalībvalstis par diasporas iespēju iziet obligāto dienestu citā valstī.

# [4. Pasaules latviešu ekonomikas un inovāciju foruma pēctecības nodrošināšana: Aktualitātes par plānotajiem pasākumiem “LATVIJA FOKUSĀ”.](#_4._Pasaules_latviešu)

**P.Blumbergs** prezentē aktualitātes par plānotajiem pasākumiem “Latvija fokusā”.

*Skatīt 1. pielikums\_PBLA\_PLEIF pēctecība\_Latvija fokusā.*

**Z.Grauze** norāda, ka gan notikušie, gan plānotie pasākumi ir ļoti iespaidīgi. Aicina pievērst plānotajos pasākumos papildu uzmanību ārzemēs studējošajiem Latvijas jauniešiem.

**I.Bērziņš** pateicas P. Blumbergam par to, ka šajos pasākumos tiek rādīti labie piemēri, un norāda, ka būtu nepieciešams par šādiem piemēriem informēt plašāku sabiedrību.

**Z.Grauze** novērtē to kā ļoti vērtīgu atziņu un atsaucas uz latviešu diplomātes Ainas Nagobads Ābolas teikto: “Dari un dari zināmu!” Vēstniece šajā aspektā norāda arī lielo pienesumu no medija “Latviesi.com” puses.

# 5. Informācijas aprites uzlabošana diasporā un organizācijās.

**I.Bērziņš** informē, ka pirms Latvijas neatkarības atgūšanas Latvijas diasporā mediju jautājums esot bijis diezgan sakārtots: katrā lielajā kontinentā bija avīze un organizāciju apkārtraksti. Informācijas telpa bija sakārtota. Mūsdienu “burbuļos” informācija ir pieejama vairāk, tomēr tā ir daudz nesakārtotāka. I.Bērziņš pauž, ka diasporas organizācijas kopā varētu to risināt. Kā piemēru viņš min vienoto diasporas notikumu datu bāzi, ko Latviesi.com veido kopīgi ar PBLA, ALA, Latviešu pārstāvniecību Apvienotajā Karalistē. Mērķis ir atgādināt par šo datubāzi un aicināt visus tai pievienoties, lai būtu vienota notikumu datubāze, kuru iespējams pārņemt savas organizācijās mājaslapā. Tiek uzsvērta apkārtrakstu nozīmība, rosinot tos izdot reizi divās nedēļās organizāciju aktīvajiem darbiniekiem. Šobrīd Latviesi.com datubāzē ir vairāk nekā 2 tūkstoši e-pastu ar diasporas organizāciju aktīvākajiem darbiniekiem. Viņš aicina šo sarakstu atjaunot. I.Bērziņš rosina katram diasporā kļūt par reportieri, it īpaši, kad norisinās kādi svarīgi notikumi. Šādus diasporas pasākumus būtu iespējams atspoguļot arī Latvijas medijos. Piemēram, laba pieredze bija ar maijā Amsterdamā notikušo biznesa forumu “Latvija fokusā”, tādejādi iesaistot arī diasporas jauniešus. Reportieriem būtu jāveido videomateriāli no notikuma vietas, un profesionāli žurnālisti pēc tam varētu veidot sižetus. Viņš uzsver, ka ieguvums, ko diaspora dod pretī Latvijas valsts budžetā noteiktajiem 3 miljoniem, ir daudz lielāks. Tas ir arī viens no labākajiem piemēriem, kur ieguldītā nauda atgriežas Latvijā. Taču, lai sabiedrība to saprastu, par to ir jāstāsta, un to var īstenot tad, ja lielākā daļa no diasporas iesaistās.

**Z.Grauze** norāda, ka tiek daudz runāts par komunikāciju, tāpēc viņa bilst, ka dzīvie stāsti daudz labāk aizsniedz auditoriju. Vēstniece piekrīt, ka diasporas reportieri ir brīnišķīga ideja, kas būtu jāizmanto, un viņa aicina ar šo ziņu uzrunāt savas organizācijas un piedalīties Latviesi.com projektā.

**P.Blumbergs** jautā, cik viegli ir izveidot reportāžu, būt par reportieri.

**I.Bērziņš** atbild, ka, viņaprāt, tas ir ļoti viegli. Tas ir atkarīgs no katra cilvēka pieejas - jo nopietnāk uz to skatās, jo ir iespēja vairāk nobīties. Daudzos gadījumos tas ir lielisks piemērs, kā aizraut un iesaistīt jauniešus. Tiek veidotas arī apmācības no profesionāliem žurnālistiem tiešsaistē, ir arī apmācību video. Labākajiem reportieriem tiek dāvināta papildu atribūtika filmēšanai.

**R.Eglītis** norāda, ka satura ziņā ir viena problēma – sociālie mediji. Vairs neraksta tik daudz par saturu, bet gan uzņem bildi un pasaka, ka satikās. Viņš novērtē to, ka Latviesi.com audzē reportieru skaitu, cilvēkus, kuri to dara no sirds.

**J Krēsliņa** norāda, ka ir prieks dzirdēt par bagāto informācijas attīstību diasporas telpā. Viņa vēlas precizēt, vai jebkurš tiek aicināts veidot šos sižetus un vai ir kādas apmācības, rokasgrāmata, lai varētu izturēt stingro kvalitātes kontroli.

**I.Bērziņš** atbild, ka 1970. gadā izdotā grāmata “Trimdas reportiera rokasgrāmata” joprojām ir labākais, kas pieejams dažādiem sabiedriskajiem reportieriem ārpus Latvijas. Latviesi.com uzdevums bija atjaunot un aktualizēt šo rokasgrāmatu. Šobrīd ir uz īsākām lapām izveidotas pamācības, kuru process ir izveidots regulārs. Pat, ja kāda reportāža neizdodas vajadzīgajā kvalitātē, tā tomēr tiek paradīta vismaz ierobežotā mediju lokā. Skatoties uz nākotnes mērķiem, tad tie varētu būt 20–25 sižeti no visas pasaules, no kuriem 10–15 sižeti visticamāk, varētu tikt parādīti Latvijas televīzijā. Raugoties uz 2025. gadu, var rēķināties ar kādiem 10–15 regulāriem reportieriem kopienās. Tiek plānots, ka nākamgad būs 50–60 sižeti par notiekošo diasporā. I.Bērziņš cer un dara visu, lai diasporas informācijas telpa būtu neatņemama Latvijas informatīvās telpas sastāvdaļa.

#  [6. #esiLV Mentoru programma](#_6._#esiLV_Mentoru).

**V.Hibšmane** prezentē mentoru programmas aktivitātes un prakses iespējas, norādot, ka informāciju par jaunām prakses vietām un piedāvājumiem var sūtīt uz oficiālajiem #esiLV e-pastiem.

*Skatīt 2. pielikums\_esiLV\_Mentoru programma.*

**Z.Grauze** uzsver, ka mentoru programmas ir ļoti nozīmīgs solis jauniešiem turpmākai profesionālajai attīstībai, un ir uzrunāts arī ĀM Cilvēkresursu departaments par prakses iespējām ministrijā, un aicina sekot ministrijas Facebook kontā vēstniecību sniegtajai informācijai par praskes iespējām.

**P.Blumbergs** lūdz precizēt, kuras valsts jauniešiem ir domāta #esiLV Mentoru programma.

**V.Hibšmane** atbild, ka programma domāta visiem Latvijas jauniešiem – gan tiem, kas studē, dzīvo ārvalstīs, gan Latvijā dzīvojošajiem pilsoņiem.

**K.Saulīte** atgādina par Amerikas latviešu apvienības praktikantu programmu “Pavadi vasaru Latvijā”, kuras ietvaros jaunieši no ārvalstīm brauc uz Latvijas iestādēm un uzņēmumiem pavadīt vasaru praksē.

# [7. Par informatīvo ziņojumu “Plāna darbam ar diasporu 2021.–2023. gadam izpildes un ietekmes izvērtējums”](#_7._Par_informatīvo).

**L.Dzelzīte** pateicas visiem, kas iesaistījās informatīvā ziņojuma “Plāna darbam ar diasporu 2021.–2023. gadam izpildes un ietekmes izvērtējums” (turpmāk informatīvais ziņojums) izskatīšanā, un informē, ka informatīvais ziņojums tika gatavots par pirmos visaptverošo plānošanas dokumentu par diasporas politiku – Plāns darbam ar diasporu 2021.-2023. gadam –, kurā noteikti četri rīcības virzieni:

1. latviskās identitātes un piederības sajūtas Latvijai stiprināšana, latviešu valodas un kultūras saglabāšana ārpus Latvijas;
2. diasporas pilsoniskās un politiskās līdzdalības veicināšana;
3. diasporas iesaiste Latvijas tautsaimniecības un zinātnes attīstībā;
4. atbalsts remigrācijai.

L.Dzelzīte norāda, ka informatīvais ziņojums ir iesniegts tiesību aktu portālā (TAP) komentāru sniegšanai līdz 30.septembrim un ka svarīga ir bijusi komunikācija iniciatīvu īstenošanā gan piedaloties Diasporas konsultatīvās padomes sēdēs, gan darba grupās. Saskaņā ar Diasporas likuma grozījumiem ir grozīti vairāki tiesību akti, un vairāku tiesību aktu grozījumu projekti joprojām ir procesā. Laika posmā no 2021. līdz 2023.gadam darbam ar diasporu valsts iestādes ir realizējušas plānoto finansējumu iecerētajiem pasākumiem. Tam, kas nav realizēts, ir objektīvi iemesli, piemēram, Covid-19. Informatīvais ziņojums ir parādījis, ka plāns darbam ar diasporu ir tiešām bijis nepieciešams noteikto mērķu sasniegšanā.

**R. Eglītis** vaicā, kas var komentēt tiesību aktu portālā TAP.

**L.Dzelzīte** atbild, ka komentēt var ikviens interesents.

**Z.Grauze** piebilst, ka informatīvais ziņojums ir atskaite valstij par īstenoto, ko MK pieņem zināšanai.

**J.Krēsliņa** norāda, ka būtu labāk, ja informatīvais ziņojums būtu tapis ātrāk - pirms nākamā Plāna darbam ar diasporu 2024.-2026.gadam iesniegšanas valdībā, un rosina, vai varētu rakstīt ikgadējās starpatskaites par realizēto, jo pietrūkst “mehānisma”, lai redzētu, kas ir un kas nav izdevies, un uzdot esošajām darba grupām veikt izvērtējumu par iepriekšējo plānu un informatīvo ziņojumu.

**L.Dzelzīte** komentē, ka par izlietoto finansējumu atskaiti var lūgt katra nākamā gada sākumā, kad veikts apkopojums.

**Z.Grauze** piebilst, ka DKP sēdē var lūgt iestādēm sniegt informāciju par realizēto.

**M.Muižarājs** rosina institūcijām sagatavot pārskatus pirms jaunā plāna darbam ar diasporu iesniegšanas MK un vaicā, vai ir kādas sadaļas esošajā plānā, kas būtu jāmaina.

**L.Dzelzīte** atbild, ka tiek gaidīts, kad tiks pieņemta Cilvēkkapitāla attīstības stratēģija, ko ĀM iestrādās nākamajā plānā darbam ar diasporu.

**M.Muižarājs** piebilst, ka par paveikto ir jāinformē arī diasporas organizācijas, un vaicā, vai no iepriekšējā plāna darba ar diasporu ir uzdevumi, kas nav bijuši paveikti.

**Z.Grauze** atbild, ka no iepriekšējā plāna uzdevumiem nesaskata pasākumus, kas nebūtu paveikti, un piebilst, ka daži pasākumi bija aizkavēti objektīvu iemeslu dēļ, minot Covid-19 ietekmi. Z.Grauze rosina nākamā gada sākumā DKP sēdi veltīt jaunā plāna darbam ar diasporu analīzei.

**L.Dzelzīte** piebilst, ka noteiktie četri rīcības virzieni nemainīsies, tam tiek piešķirts finansējums, bet būtu jānāk kopā atsevišķās grupās nozaru pārstāvjiem un jāpārrunā situācija.

**V. Ernstsone** precizē, ka ik gadu tiek iesniegtas atskaites ĀM par realizētajiem pasākumiem un izlietoto finansējumu, un rosina, ka konkrētā pasākumā iesaistītās puses varētu sniegt savu informāciju, ko publicēt attiecīgās nozares ministrijas mājas lapā.

**Z.Grauze** vērtē atzinīgi ideju par to, ka institūcijas iesniedz ĀM atskaites, ko visi kopā DKP pārrunātu, lai plānotu nākotnes virzienus un rīcību.

**V. Hibšmane** vaicā, vai ir iespējams iepazīties ar pieteiktajiem pasākumiem 2025.gada budžetam, lai varētu sākt plānot jau nākotnes pasākumus.

**Z.Grauze** atbild, ka ar šo informāciju var iepazīties dokumentā “Plāns darbam ar diasporu 2024.-2026.gadam”, kur norādīts finansējums pa gadiem.

# [8. Dažādi](#_8._Dažādi).

**Z.Grauze** informē, ka Jānis Andersons ir nominēts darboties Sabiedrības integrācijas fonda rīkotās diasporas atbalsta programmas “Atbalsts diasporas un Latvijas bērnu kopējām nometnēm” vērtēšanas komisijā.

**K.Kļukoviča** norāda, ka Valsts kontroles ieteikums ir bijis par to, ka vērtēšanas komisiju locekļiem ir jābūt amatpersonām, jo komisijām jāpieņem lēmumi par finansējuma piešķiršanu.

**J.Krēsliņa** vērš uzmanību interešu konflikta tēmai – cilvēka iesaisti dažādos jautājumos, norādot, ka nākotnē varētu būt arvien grūtāk atrast cilvēkus, kuriem nebūtu interešu konflikta.

**M.Muižarājs** piekrīt par interešu konflikta jautājumu un norāda, ka valsts amatpersonas deklarācijas iesniegšana vērtēšanas komisijas loceklim ir problēma, norādot par nesamērīgām prasībām interešu konflikta ierobežošanā, tāpēc M.Muižarājs aicina Sabiedrības integrācijas fondam turpināt sadarbību ar Korupcijas novēršanas un apkarošanas biroju (KNAB), Finanšu ministriju un skatīt Eiropas Komisijas direktīvas interešu konflikta ierobežošanas jautājumā.

**K.Saulīte** piebilst, ka tie, kuri strādā izvērtēšanas komisijā, paši pasaka, kurus projektus neizvērtēs, lai nebūtu interešu konflikts.

**Z.Grauze** izsaka pateicību visiem dalībniekiem par piedalīšanos Diasporas konsultatīvās padomes sēdē – gan tiem, kas piedalās klātienē, gan attālināti.

*Sēde tiek slēgta 16:36*

DKP priekšsēdētāja un sēdes vadītāja Z. Grauze

Protokolēja L. Vītoliņa

 O. Ošeniece

1. Pilsonības un migrācijas lietu pārvaldes oficiāli lietotais nosaukums [↑](#footnote-ref-1)